କଏଦୀଙ୍କ ସୁରକ୍ଷା ନେଇ ପ୍ରଶ୍ନବାଚୀ\nଯାଜପୁରରୋଡ,୭।୫(ନି.ପ୍ର):ଯାଜପୁର ରୋଡ ରଗଡିଠାରେ ରହିଛି ଏକ ଉପକାରାଗାର। କୋରେଇ, ଯାଜପୁର ରୋଡ, ପାଣିକୋଇଲି, ଯଖପୁରା, କଳିଙ୍ଗନଗର, କାଳିଆପାଣି, ଟମକା ଓ ସୁକିନ୍ଦା ପ୍ରଭୃତି ଥାନାରୁ ବିଭିନ୍ନ ଅପରାଧ ମାମଲାରେ ଜଡ଼ିତ ବ୍ୟକ୍ତିଙ୍କୁ ଯାଜପୁର କୋର୍ଟଚାଲାଣ କରାଯିବା ପରେ ସେଠାରେ ସେମାନଙ୍କ ମାମଲାର ଶୁଣାଣି କରାଯାଇ ଅଭିଯୁକ୍ତଙ୍କୁ ଏହି ଉପକାରାଗାରକୁ ପଠାଇ ଦିଆଯାଇଥାଏ। ଏହି ଉପକାରାଗାରଟି ୧୨ବର୍ଷ ତଳେ ଖୋଲାଯାଇଥିଲା। ତେବେ ଏହି କାରାଗାରରେ ଅନେକ ଅବ୍ୟବସ୍ଥା ରହିଥିବା ଜଣାପଡ଼ିଛି। ସିସିଟିଭି କ୍ୟାମେରା ମଧ୍ୟରୁ ଗୋଟିଏ ଖରାପ ହୋଇ ପଡ଼ିରହିଥିବା ବେଳେ ଏଥିରେ ସହକାରୀ ସୁପରିଟେଣ୍ଡେଣ୍ଟ ପଦବୀ ସହ ୩ଟି ଗାର୍ଡ ପଦବୀ ଦୀର୍ଘଦିନ ହେଲା ଖାଲି ପଡିଛି। ୧୨ବର୍ଷ ମଧ୍ୟରେ ୨ଜଣ କଏଦୀ ଏଠାରୁ ଚମ୍ପଟ ମାରି ଧରାପଡ଼ିଛନ୍ତି। ଏହି କାରାଗାରଟି ଯାଜପୁର ରୋଡ ଥାନାଠାରୁ ୮କି.ମି ଦୂରରେ ଥିବା ବେଳେ କୋରେଇ ଥାନାଠାରୁ ୧୨କି.ମି. ଦୂରରେ ରହିଛି। କାରାଗାରଟି କୋରେଇ ଥାନା ଅଧୀନରେ ରହିଥିବାରୁ ସେଠାରେ କୌଣସି ଦୁର୍ଘଟଣା ଘଟିଲେ କୋରେଇ ପୋଲିସକୁ ଆସିବା ପାଇଁ ସମୟ ଲାଗୁଛି। ଫଳରେ ବହୁ ସମସ୍ୟା ଦେଖାଦେଉଛି। ଏହି କାରାଗାରରେ ୧୭୦ଜଣ କଏଦୀ ରହିବା ପାଇଁ ବ୍ୟବସ୍ଥା କରିଥିଲେ ମଧ୍ୟ ବର୍ତ୍ତମାନ ୬୧ଜଣ କଏଦୀ ରହିଛନ୍ତି।\nନିରାମୟ କେନ୍ଦ୍ରରୁ ଔଷଧ ପାଉନାହାନ୍ତି ରୋଗୀ\nନାଉଗଁ।,୭।୫(ସ୍ବ.ପ୍ର.): ଜନସାଧାରଣଙ୍କୁ ଉପଯୁକ୍ତ ସ୍ବାସ୍ଥ୍ୟସେବା ସହ ମାଗଣା ଔଷଧ ଯୋଗାଇଦେବା ପାଇଁ ସରକାର ନିରାମୟ ଯୋଜନା କରିଛନ୍ତି। ଏହି ଯୋଜନା ଅନୁଯାୟୀ ସ୍ବାସ୍ଥ୍ୟକେନ୍ଦ୍ର ପରିସରରେ ଥିବା ନିରାମୟ କେନ୍ଦ୍ରରେ ରୋଗୀଙ୍କୁ ମାଗଣା ଔଷଧ ଦେବାର ବ୍ୟବସ୍ଥା ହୋଇଛି। ମାତ୍ର ନାଉଗଁ। ଗୋଷ୍ଠୀ ସ୍ବାସ୍ଥ୍ୟକେନ୍ଦ୍ରରେ ଏହି ଯୋଜନା ଠିକ୍ ଭାବେ କାର୍ଯ୍ୟକାରୀ ହୋଇପାରୁନାହିଁ। ୪ବର୍ଷ ତଳେ ଏଠାରେ ନିରାମୟ କେନ୍ଦ୍ର ଖୋଲାଯାଇଥିଲା। ଏହି କେନ୍ଦ୍ରକୁ ଲକ୍ଷାଧିକ ଟଙ୍କାର ଔଷଧ ଆସୁଛି। କିନ୍ତୁ ସ୍ବାସ୍ଥ୍ୟକେନ୍ଦ୍ରରେ ସ୍ଥାୟୀ ଫାର୍ମାସିଷ୍ଟ ନ ଥିବାରୁ ସେସବୁ ଔଷଧ ରୋଗୀ ପାଇପାରୁନାହାନ୍ତି। ଅଧିକାଂଶ ସମୟ ନିରାମୟ କେନ୍ଦ୍ରଟି ବନ୍ଦ ରହୁଥିବା ଦେଖିବାକୁ ମିଳୁଛି। ସେହିପରି ୫ ବର୍ଷ ତଳେ ସ୍ବାସ୍ଥ୍ୟକେନ୍ଦ୍ରର ଲାବ୍ରୋଟାରୀ ଟେକ୍ନିସିଆନ ସିଦ୍ଧେଶ୍ୱର ବାରିକ ଅବସର ନେବା ପରେ ଆଜି ପର୍ଯ୍ୟନ୍ତ ଏହି ପଦବୀ ଖାଲିପଡିଛି।\nସ୍ମୃତିରେ ରହିଲା କଂସ ଦରବାର\nକୁଜଙ୍ଗ,୭।୫(ସ୍ବ.ପ୍ର.): ଭଗବାନ ଶ୍ରୀକୃଷ୍ଣଙ୍କ ଲୀଳାଖେଳା, କଂସ ମହାରାଜଙ୍କ କୃରତା ଆଦି ପ୍ରସଙ୍ଗକୁ ନେଇ ଅନୁଷ୍ଠିତ ହେଉଥିବା ବରଗଡ଼ ଧନୁଯାତ୍ରା ବିଶ୍ୱ ଦରବାରରେ ପ୍ରସିଦ୍ଧି ଲାଭ କରିଛି । ଯେକୌଣସି ଲୋକ ଏହି ଅପୂର୍ବ ଲୀଳାଖେଳା ଦେଖିବାକୁ ବ୍ୟଗ୍ର ହେବା ସ୍ବାଭାବିକ। ମାତ୍ର କୁଜଙ୍ଗବାସୀଙ୍କ ପାଇଁ ଏହା ସମ୍ପୂର୍ଣ୍ଣ ଭିନ୍ନ। ଯେହେତୁ ଭଗବାନ ଶ୍ରୀକୃଷ୍ଣ ଓ ଶ୍ରୀଜଗନ୍ନାଥଙ୍କ ଅପୂର୍ବ ଦିବ୍ୟ ଲୀଳା ସହ କୁଜଙ୍ଗ ମାଟି ପ୍ରତ୍ୟକ୍ଷ ଭାବେ ସଂଶ୍ଲିଷ୍ଟ ତେଣୁ କୁଜଙ୍ଗବାସୀ ସହୃଦୟେ କୃଷ୍ଣପ୍ରେମୀ। ତେଣୁ ଧନୁଯାତ୍ରାର ଝଲକ ଦେଖିବାକୁ ସେମାନଙ୍କ ଉତ୍କଣ୍ଠାକୁ ଟାଳି ନ ପାରି କୁଜଙ୍ଗ ଲୋକ ମହୋତ୍ସବକୁ ବରଗଡ଼ରୁ ଆସିଥିବା କଳାକାରମାନେ ଯେଉଁ ସାମାନ୍ୟତମ ଝଲକ ଦେଖାଇଲେ ତାହା ଉପସ୍ଥିତ ଜନସମୂହର ହୃଦୟକୁ ସ୍ପର୍ଶ କରିଛି। ଯଦିଓ ବରଗଡ଼ ଧନୁଯାତ୍ରାରେ କଂସ ଭୂମିକାରେ ଅଭିନୟ କରୁଥିବା ବିଶିଷ୍ଟ କଳାକାର ଭୁବନେଶ୍ୱର ପଧାନ ମଞ୍ଚରେ କଂସ ଭୂମିକାରେ ଅବତୀର୍ଣ୍ଣ ହେଲେ ନାହିଁ, ତଥାପି ମଧ୍ୟ ଅନ୍ୟ କଳାକାରମାନେ ମୂହୁର୍ତ୍ତକ ପାଇଁ ଧନୁଯାତ୍ରା ତଥା କଂସ ଦରବାରର ଭ୍ରମ ସୃଷ୍ଟି କଲେ। ଫଳରେ ମହୋତ୍ସବ ଉଦ୍ଯାପିତ ହୋଇଯାଇଥିଲେ ମଧ୍ୟ କଂସ ଦରବାର କୁଜଙ୍ଗବାସୀଙ୍କ ମନରେ ସ୍ମୃତି ହୋଇ ରହିଗଲା।\nଆଜିଠୁ ୧୫୨ ଶ୍ରମିକଙ୍କ ଅଧିଆ ଆନ୍ଦୋଳନ\nପାରାଦୀପ,୭।୫(ସ୍ବ.ପ୍ର.): ଏକ ଗଣତାନ୍ତ୍ରିକ ରାଷ୍ଟ୍ରରେ ଶ୍ରମଜୀବୀ ଜନତା ନ୍ୟାୟ ପାଇଁ ବାରମ୍ବାର ସଂଘର୍ଷ କରିଚାଲିଛି। ଏହା ସତ୍ତ୍ୱେ ମଧ୍ୟ ସେମାନଙ୍କ ଦାବି ପୂରଣ କରାଯିବା ତ ଦୂରର କଥା, ବରଂ ସେମାନଙ୍କୁ ଶାନ୍ତିପୂର୍ଣ୍ଣ ପ୍ରତିବାଦ କରିବାକୁ ମଧ୍ୟ ସୁଯୋଗ ଦିଆଯାଉନାହିଁ। ପାରାଦୀପରେ ୧୫୨ ଜଣ ଶ୍ରମିକ ଏବେ ଏଭଳି ସମସ୍ୟାର ସମ୍ମୁଖୀନ ହୋଇଛନ୍ତି। ନ୍ୟାୟ ପାଇଁ ସେମାନଙ୍କୁ ଶାନ୍ତିପୂର୍ଣ୍ଣ ଆନ୍ଦୋଳନ କରିବାକୁ ସୁଯୋଗ ଦିଆ ନ ଯିବାରୁ ଅଭିନବ ଉପାୟରେ ସେମାନେ ପ୍ରତିବାଦ ପ୍ରଦର୍ଶନ କରିବାକୁ ସ୍ଥିର କରିଛନ୍ତି। ଏହି କ୍ରମରେ ସୋମବାରଠାରୁ ସେମାନେ ଏଡିଏମ୍ଙ୍କ କାର୍ଯ୍ୟାଳୟ ସମ୍ମୁଖରେ ଅଧିଆ ଆନ୍ଦୋଳନ କରିବାକୁ ଘୋଷଣା କରିଛନ୍ତି। ମାନସିକ ପୂରଣ ପାଇଁ ଯେଭଳି ଶ୍ରଦ୍ଧାଳୁମାନେ ମନ୍ଦିରରେ ଅଧିଆ ପଡନ୍ତି, ସେହିପରି ଧାରଣା ଦିଆଯିବ ବୋଲି ଶ୍ରମିକମାନଙ୍କ ନେତୃତ୍ୱ ନେଉଥିବା କାର୍ଗିଲ ଶ୍ରମିକ ସଂଘ ସମ୍ପାଦକ କେଦାର ସେଠୀ ସୂଚନା ଦେଇଛନ୍ତି।\nପକ୍ଷୀଙ୍କ ପାଇଁ ଜଳଛତ୍ର ଖୋଲିଲା ଆଦର୍ଶ ପ୍ରୟାସ\nପାରାଦୀପ,୭।୫(ସ୍ବ.ପ୍ର.): ପାରାଦୀପରେ ଥିବା ସ୍ବେଚ୍ଛାସେବୀ ସଂଗଠନ ଆଦର୍ଶ ପ୍ରୟାସ ପକ୍ଷରୁ ରବିବାର ପକ୍ଷୀମାନଙ୍କ ପାଇଁ ଜଳଛତ୍ର ଖୋଲାଯାଇଛି। ସ୍ଥାନୀୟ ନୂଆବଜାର ନିକଟ ଡପଲର ରାଡାର ସମ୍ମୁଖ ପଡ଼ିଆରେ ୩ ବର୍ଷ ତଳେ ବୃକ୍ଷରୋପଣ କରାଯାଇଥିଲା। ସେହି ଗଛ ବଡ଼ ହେବା ପରେ ସେଥିରେ ପକ୍ଷୀମାନଙ୍କ ପାଇଁ ମାଟିପାତ୍ର ବନ୍ଧାଯାଇଛି। ସେଥିରେ ସବୁଦିନ ପାଣି ଭର୍ତ୍ତି କରାଯିବ। ଖରାଦିନେ ବିଭିନ୍ନ ପ୍ରଜାତିର ପକ୍ଷୀ ସେଥିରେ ଆଶ୍ରୟ ନେବା ଭଳି ବ୍ୟବସ୍ଥା ହୋଇଛି। ଏପରି ବ୍ୟବସ୍ଥା ସଂଗଠନ ପକ୍ଷରୁ ବିଭିନ୍ନ ସ୍ଥାନରେ କରାଯାଇଛି। ଏହି କାର୍ଯ୍ୟକ୍ରମରେ ପୌରାଧ୍ୟକ୍ଷ ବସନ୍ତ ବିଶ୍ୱାଳ, ପ୍ରକୃତି ମିତ୍ର ଅମରେଶ ନରେଶ ସାମନ୍ତ, ସାମାଜିକ କର୍ମୀ ଅରବିନ୍ଦ ସ୍ବାଇଁ ପ୍ରମୁଖ ଯୋଗ ଦେଇଥିଲେ। ସଂଗଠନର ପ୍ରମୁଖ ସଦସ୍ୟ ସାଗର ବିଶ୍ୱାଳ, ଦେବକଲ୍ୟାଣ ମହାପାତ୍ର ।\nଭୂତନାଥ ମନ୍ଦିର ସଫେଇ କାର୍ଯ୍ୟକ୍ରମ\nବାଙ୍କୀ, ୬ା୫ (ବି.ପ୍ର.)-ବାଙ୍କୀ ଏନ.ଏ.ସି ଅନ୍ତର୍ଗତ ଚକାପଦା ଗ୍ରାମ ଆଦର୍ଶ ଯୁବ ପରିଷଦ ଓ ଶିମିଳିପୁରର ଆମ ପରିବାର ଚକ୍ରର ମିଳିତ ସହଯୋଗରେ ରବିବାର ସ୍ବଚ୍ଛ ଭାରତ କାର୍ଯ୍ୟକ୍ରମ ଅନୁଷ୍ଠିତ ହୋଇଯାଇଛି। ଏହି ପରିପ୍ରେକ୍ଷୀରେ ଚକାପଦା ସ୍ଥିତ ଭୂତନାଥ ମନ୍ଦିର ପ୍ରାଙ୍ଗଣରେ ମନ୍ଦିର ସଫେଇ କାର୍ଯ୍ୟକ୍ରମ କରାଯାଇଛି ।\nମୃତ ଲୁଣାନଦୀ ଖୋଳା ଆରମ୍ଭ\nମାର୍ଶାଘାଇ, ୬।୫(ଡି.ଏନ୍.ଏ.)- କେନ୍ଦ୍ରାପଡା ଜିଲା ମାର୍ଶାଘାଇ ବ୍ଲକ ଅଞ୍ଚଳରେ ଜୀବନ ରେଖା ପାଲଟିଥିବା ମୃତ ଲୁଣା ନଦୀର ପୁନରୁଦ୍ଧାର କାର୍ଯ୍ୟ ରବିବାର ଠାରୁ ଆରମ୍ଭ ହୋଇଛି।\nସ୍ବେଚ୍ଛାକୃତ ରକ୍ତଦାନ ଶିବର\nଓଡଗାଁ,୬।୫(ସ୍ବ.ପ୍ର.)- ଓଡ଼ଗାଁ ବ୍ଲକ ଅନ୍ତର୍ଗତ ଗୋଡିପଡା ଉଦୟ ନବୀନ ବାଳିକା ଉଚ୍ଚ ବିଦ୍ୟାଳୟରେ ରବିବାର ଏକ ସ୍ବେଚ୍ଛାକୃତ ରକ୍ତଦାନ ଶିବିର ଅନୁଷ୍ଠିତ ହୋଇଯାଇଛି।\nରାସ୍ତା ଶିଳାନ୍ୟାସ ଉତ୍ସବ\nଜଗତସିଂହପୁର ଅଫିସ,୬।୫- ତିର୍ତ୍ତୋଲ-କୋଲର ମୁଖ୍ୟରାସ୍ତାର ଯାଜପୁରରୁ ରାନିତୋଲା ପର୍ଯ୍ୟନ୍ତ ନିର୍ମାଣ ହେଉଥିବା ରାସ୍ତାର ଶିଳାନ୍ୟାସ ଉତ୍ସବ ରବିବାର ତିର୍ତ୍ତୋଲ ବ୍ଲକର ଜୟିପୁରରେ ଅନୁଷ୍ଠିତ ହୋଇଯାଇଛି।\nଜିଲାସ୍ତରରେ ୬୭ କନେଷ୍ଟବଳଙ୍କ ଅଦଳବଦଳ\nକେନ୍ଦ୍ରାପଡା ଅଫିସ, ୬। ୫- କେନ୍ଦ୍ରାପଡା ପୋଲିସ ପ୍ରଶାସନ ପକ୍ଷରୁ ଜିଲାସ୍ତରରେ ୬୭ କନେଷ୍ଟବଳଙ୍କ ଅଦଳବଦଳ କରାଯାଇଛି। ଏସପି ନୀତି ଶେଖର ଶନିବାର ଏନେଇ ଏକ ତାଲିକା ପ୍ରକାଶ କରିବା ପରେ ରବିବାର ନିର୍ଦ୍ଦେଶନାମା ଜାରି କରାଯାଇଛି।\nଗଛରୁ ପଡ଼ି ଶ୍ରମିକ ମୃତ\nଓଡଗାଁ,୬।୪(ସ୍ବ.ପ୍ର.): ନୟାଗଡ ଜିଲା ଓଡଗାଁ ଥାନ୍ତ ଅନ୍ତର୍ଗତ ପାଇକ ବାଙ୍କତରା ଗ୍ରାମର ଜଣେ ଶ୍ରମିକଙ୍କ ଗଛରୁ ପଡି ମୃତ୍ୟୁ ଘଟିଛି। ମୃତକ ହେଲେ ପନ୍ଥିଖାରୀ ଶାସନ ଗ୍ରାମର ବାବୁଲା ସ୍ବାଇଁ।\nବିଦ୍ୟୁତ ସବ୍ଷ୍ଟେଶନରେ ସ୍ବତନ୍ତ୍ର ଫିଡ଼ର ବ୍ୟବସ୍ଥା ଦାବି\nନୟାଗଡ଼ ଅଫିସ,୬।୫- ନୟାଗଡ଼ ଜିଲା ଓଡ଼ଗାଁ ବ୍ଲକ ଜାଗ୍ରି ଖଇରପଟି ଗ୍ରାମରେ ଥିବା ବିଦ୍ୟୁତ୍ ସବ୍ଷ୍ଟେଶନ୍ରେ ସ୍ବତନ୍ତ୍ର ଫିଡ଼ର ବ୍ୟବସ୍ଥା କରିବାକୁ ଗ୍ରାମବାସୀ ଜିଲାପାଳଙ୍କଠାରେ ଦାବି କରିଛନ୍ତି। ଗ୍ରାମବାସୀଙ୍କ ଅଭିଯୋଗ ଅନୁସାରେ କିଛି ମାସ ତଳେ ଗୋଡ଼ିପଡ଼ାଠାରେ ଏକ ବିଦ୍ୟୁତ ସବ୍ଷ୍ଟେଶନ କରିବା ପାଇଁ ନିର୍ଦ୍ଦେଶ ହୋଇଥିଲା। ହେଲେ ଗୋଡ଼ିପଡାଠାରେ ସରକାରୀ ଜାଗା ନ ଥିବାରୁ ଗୋଡ଼ିପଡ଼ା ସରପଞ୍ଚ ଓ ଶରଣକୁଳ ବିଦ୍ୟୁତ ବିଭାଗର କନିଷ୍ଠ ଯନ୍ତ୍ରୀ ଉଭୟ ଜାଗ୍ରି ଖଇରପଟି ଗ୍ରାମରେ ଏକ ସବ୍ଷ୍ଟେଶନ୍ କରିବା ପାଇଁ ନିଷ୍ପତ୍ତି ନେଇଥିଲେ। ପରେ ଗ୍ରାମସଭା କରାଯାଇ ସେଠାରେ ସ୍ବତନ୍ତ୍ର ଫିଡ଼ର ବ୍ୟବସ୍ଥା କରିବା ସହିତ ସ୍ଥାନୀୟ ଜଣେ ଯୋଗ୍ୟ ଯୁବକଙ୍କୁ ନିଯୁକ୍ତି ଦେବା ପାଇଁ ସର୍ତ୍ତ ରଖିଥିଲେ।\nଟ୍ରାକ୍ଟର-ବାଇକ ମୁହଁ।ମୁହିଁ ଧକ୍କା, ୨ ଗୁରୁତର\nରାଜନଗର,୬।୫ (ଡି.ଏନ୍.ଏ.):ରାଜନଗରରୁ ପଟ୍ଟମୁଣ୍ଡାଇ ମୁଖ୍ୟ ରାସ୍ତାର ମଦନପୁର ନିକଟରେ ଶନିବାର ରାତି ୮ଟାରେ ଟ୍ରାକ୍ଟର ସହ ବାଇକ ମୁହଁ।ମୁହିଁ ଧକ୍କା ହେବାରୁ ୨ ଜଣ ଗୁରୁତର ହୋଇଛନ୍ତି। ସେମାନେ ହେଲେ ରାଜନକିନା ବ୍ଲକ ଅନ୍ତର୍ଗତ କାଟଣା ଗ୍ରାମର ଅବିନାଶ ପଣ୍ଡା(୨୪) ଓ ଅନ୍ୟଜଣେ ହେଲେ ରାଜନଗର ବ୍ଲକ ବ୍ରାହ୍ମଣୀ ସାହି ପଞ୍ଚାୟତର କଏଥା ଗ୍ରାମର ଗୁରୁଚରଣ ଦାସ(୪୦)। ସୂଚନା ଯୋଗ୍ୟ ଯେ, ପଟ୍ଟାମୁଣ୍ଡାଇ ଆଡୁ ରାଜନଗର ଅଭିମୁଖେ ଆସୁଥିବା ଏକ ଟ୍ରାକ୍ଟର ସହ ବିପରୀତ ଦିଗରୁ ଆସୁଥିବା ବାଇକର ମୁହାମୁହିଁ ଧକ୍କା ହୋଇଥିଲା। ଫଳରେ ବାଇକ୍ ଆରୋହୀ ଅବିନାଶ ଓ ଗୁରୁଚରଣ ଗୁରୁତର ହୋଇଥିଲେ। ସ୍ଥାନୀୟ ଲୋକେ ସେମାନଙ୍କୁ ଉଦ୍ଧାର କରି ପ୍ରଥମେ ରାଜନଗର ଗୋଷ୍ଠୀ ସ୍ବାସ୍ଥ୍ୟକେନ୍ଦ୍ର ଓ ପରେ କଟକ ବଡ ଡାକ୍ତରଖାନାକୁ ସ୍ଥାନାନ୍ତର କରିଥିଲେ।
